Fredag gik starten på en af landets største private velgørenhedsindsamlinger - Cool Car Race. Men inden den officielle rute gik i gang, tog de mange superbiler forbi Pausehuset ved Brovst, der er et sted for familier med alvorligt syge børn, for at give familierne en speciel oplevelse. Nogle af dem, som fik glæde af besøget, er familien Arnecke. De har taget turen til Nordjylland og Ønskeland for at få et pusterum i hverdagen. Begge familiens sønner er hjertebørn - børn født med en hjertefejl eller hjertesygdom - og de eneste i Danmark med den såkaldte NONO-genmutation. Derfor betyder dagens besøg også meget. - Det er jo en kæmpe oplevelse, at de kan få lov til at se nogle biler, som jo er helt uvirkelige. Og at de kan få lov til at komme ind og sidde i dem og snakke med dem, der kører. Det er jo helt fantastisk, siger Lisette Arnecke. Og for især den mindste i familien kom det helt store smil frem, når der både var plads til en tur i bilerne, mulighed for at afprøve hornet og møde nogle af de mange udklædte deltagere. - Det betyder alt at kunne se ham være så glad og få lov til at køre i en høj bil, som er Karls største ønske, siger Lisette Arnecke. I den gode sags tjeneste Siden 2012 har Cool Car Race samlet millioner af kroner sammen, og sidste år nåede de op på 2,6 millioner kroner. Det håber de at slå i år. - Vi skal bare være vildere, det er vores slogan hvert år, og vi vil så gerne endnu mere, end vi gjorde sidste år. Det er klart, at det med at drive det heroppe er ikke blevet billigere af, at alle priserne i samfundet er steget. Vi vil bare så gerne, at det her kan fortsætte, siger Jacob Risgaard, der er en af stifterne bag Cool Car Race. I år er der mere end 100 mænd og kvinder, som kører ruten rundt i den gode sags tjeneste. - Der er ikke noget mere magisk end det her, og jeg har nok bare fundet ud af, at jeg ikke forandrer verdenen ved at sælge høretelefoner fra Kina, så det er det her, der rigtigt betyder noget, siger Jacob Risgaard. Den officielle tur startede klokken 12.00 fredag ved Ørnedalsbanen i Sæby, men der blev altså plads til at give familierne på Ønskeland en på opleveren. - Det er fantastisk at se de her store smil. Der er noget med ting, som bliver så dumt, at det er sjovt igen, fortæller Jacob Risgaard. Og arrangementet blev taget rigtigt godt imod. For flere af familierne var der en enkelt tåre på vej, da der blev fortalt om nogle af de mange ting, som også bliver doneret - herunder over to tons kød. - Jeg er så taknemmelig for, at der er andre, som tænker på familier som os. At vi får muligheden for at kunne være på sådan et ophold, det ville vi jo ikke kunne uden donationer fra blandt andet Cool Car Race, siger Lisette Arnecke. Cool Car Race var, udover Sæby, også forbi Palmestranden i Frederikshavn fredag klokken 15.00, inden det lørdag gælder Musikkens Hus i Aalborg klokken 09.30 og til sidst Selected Car Leasing i Silkeborg klokken 13.00.

Opsummering:
Flere end 50 superbiler tager turen rundt i Nordjylland for at samle penge ind i den gode sags tjeneste.